**ประเภทโครงการที่เข้าข่ายขอรับการยกเว้นจากการพิจารณา  
ของคณะกรรมการจริยธรรมการวิจัย**

1. โครงการที่ไม่ใช่การวิจัย เช่น เป็นกิจกรรมการเรียนการสอน การประกันคุณภาพการศึกษา การประกันคุณภาพโรงพยาบาล ห้องปฏิบัติการ การประเมินผลการให้บริการของหน่วยงาน รายงานผู้ป่วย เป็นต้น
2. โครงการที่จัดว่าเป็นการวิจัย แต่อยู่ในประเภทต่อไปนี้
   1. เป็นการวิจัยที่ไม่เกี่ยวข้องกับมนุษย์ กล่าวคือกระบวนการเก็บข้อมูลไม่อาศัยการปฏิสัมพันธ์กับบุคคลโดยตรง (เช่น ไม่มีการสัมภาษณ์, ไม่มีการเจาะเลือด) หรือ ข้อมูลส่วนบุคคลจากระเบียนที่ประสงค์จะเก็บรวบรวมโดยไม่มีการบันทึกข้อมูลที่ชี้ตัวบุคคลเจ้าของข้อมูลได้ ไม่ว่าจะโดยตรง (เช่น ชื่อ ที่อยู่ เลขบัตรประชาชน) หรือโดยอ้อม (โดยอาศัยรหัสเชื่อมโยง)
   2. เป็นการวิจัยที่เกี่ยวข้องกับแบบทดสอบผลสัมฤทธิ์ทางการศึกษา การสำรวจ การสัมภาษณ์หรือการสังเกตพฤติกรรมสาธารณะ (public behavior) ทั้งนี้ ต้องไม่ (ก) บันทึกข้อมูลในลักษณะที่สาวถึงตัวบุคคลได้ (ข) การเปิดเผยผลการตอบของบุคคลจะนำไปสู่ความเสี่ยงของบุคคลในการรับโทษทางอาญาหรือทางแพ่ง หรือเป็นผลเสียต่อสถานะภาพทางการเงิน ตำแหน่งงาน อาชีพ
   3. เป็นการวิจัยในสถานศึกษาเกี่ยวกับการเรียนการสอนหรือ แพทยศาสตรศึกษา (เช่น การวิจัยยุทธศาสตร์ทางการศึกษา หรือการวิจัยประสิทธิผล หรือเปรียบเทียบเทคนิคการสอน หลักสูตร หรือการจัดการชั้นเรียน) หรือเป็นการวิจัยเพื่อประเมินโครงการบริหารจัดการของหน่วยงานของคณะ เพื่อพัฒนาการเรียนการสอน ทั้งนี้ (ก) วิธีการที่ใช้ต้องไม่กินเวลาหรือทำให้เหนื่อยล้าเกินกว่าการเรียนการสอนปกติ (ข) กระบวนการเชิญอาสาสมัครไม่ปรากฎการบังคับ และ (ค) ผู้ดูแลสถานศึกษาอนุญาตให้เข้าไปทำวิจัยได้
3. การวิจัยจากตัวอย่างทางพยาธิวิทยา หรือ ตัวอย่างส่งตรวจที่มีอยู่ก่อนแล้ว ที่ไม่สามารถสาวถึงตัวบุคคลได้โดยตรงหรือโดยอ้อม
4. การประเมินรสชาติหรือคุณภาพอาหาร และการยอมรับของผู้บริโภค โดย (ก) ไม่ใส่สารแต่งเติม (additives) ในอาหาร หรือ (ข) สารแต่งเติมอยู่ในระดับปลอดภัยตามข้อบ่งชี้ของ อย. หรือหน่วยงานรัฐที่รับผิดชอบ

**หมายเหตุ** เพื่อให้เข้าเกณฑ์ข้อ 2.1 และ 3 ผู้วิจัยต้องให้ข้อมูลเกี่ยวกับการบันทึกรหัส ตัวบ่งชี้ การติดฉลากตัวอย่างชีวภาพ การดึงฉลากออก เป็นต้น เพื่อแสดงว่า ไม่มีตัวบ่งชี้ที่สาวถึงผู้ป่วยได้